**Dôvodová správa**

**Všeobecná časť**

Návrh zákona, ktorým sa mení zákon č. 487/2013 Z. z. o protifašistickom odboji, postavení a pôsobnosti Slovenského zväzu protifašistických bojovníkov v znení neskorších predpisov sa predkladá ako návrh skupiny poslancov NR SR za strany SMER – SSD a HLAS – sociálna demokracia.

Cieľom návrhu zákona je **vymedziť minimálne prostriedky, ktorými by mal štát každoročne podporiť Slovenský zväz protifašistických bojovníkov (ďalej len „Zväz“)**  **a tým prispieť k protifašistickému a demokratickému odkazu, ku ktorému sa Slovenská republika hlási.**

Zväz je združenie, ktoré dôsledne plní celospoločenské záujmy a úlohy presadzovania demokratických princípov, humanizmu a sociálnej spravodlivosti na území Slovenskej republiky a zároveň vyzdvihuje pronárodný odkaz, avšak bez uznávania fašizmu, nacizmu či iných totalitných ideológií. O to viac je odkaz a úloha Zväzu aktuálna i v tomto období, kedy sa vytráca a podceňuje význam a priama skúsenosť s totalitnými režimami a na sociálnych sieťach sa šíria dezinterpretácie histórie a obdiv k rôznym súčasným či minulým antidemokratickým a diktátorským režimom.

Zväz je a bude i naďalej dôležitou hybnou silou slovenského i medzinárodného mierového hnutia, dôsledným bojovníkom proti súčasnému neofašizmu, nacizmu, extrémizmu a militarizmu, občianskym združením zásadne prispievajúcim k zjednocovaniu a prosperite slovenskej spoločnosti. Slovenská republika osobitnou právnou normou uznala postavenie Zväzu a zaviazala sa mu poskytovať pomoc a súčinnosť pri plnení jeho úloh. Je však nevyhnutné zabezpečiť, aby bol Zväz podporovaný štátom na adekvátnej materiálnej úrovni, ktorá zabezpečí plnenie úloh, stanovených Zväzu zákonom. Momentálne sa jedná o pomerne nízku sumu finančného príspevku štátu, neustále sa znižujúcu, ktorá navyše závisí od dobrej vôle Ministerstva vnútra Slovenskej republiky. Pre plánovanie aktivít a výdavkov Zväzu na príslušný rozpočtový rok je nevyhnutné vopred poznať výšku finančného príspevku zo štátneho rozpočtu.

V súčasnom období Zväz výrazne zasiahla aktuálna zložitá ekonomická situácia. Osobitne pokiaľ ide o rast cien za prenájom administratívnych priestorov, zdražovanie a nestabilnosť cien energií, zvyšovanie ďalších spotrebiteľských cien, celkovú vysokú mieru inflácie. Zväz sa momentálne nachádza na hranici ekonomicko-finančnej existencie. Štát by tak mal, v súlade s jeho záväzkom podporovať činnosť Zväzu, poskytnúť dostatočné a predvídateľné materiálne zázemie, aby Zväz mohol naďalej napĺňať svoje historické i novodobé celospoločenské poslanie, nielen u nás doma, ale aj v zahraničí.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Osobitná časť**

**K čl. I**

Navrhuje sa v zákone o protifašistickom odboji, postavení a pôsobnosti Slovenského zväzu protifašistických bojovníkov pozmeniť ustanovenie § 6 odsek 3, ktoré vymedzuje, záväzok Slovenskej republiky poskytovať Zväzu na jeho činnosť príspevok zo štátneho rozpočtu. V rámci tohto ustanovenia sa vymedzuje, že minimálna výška príspevku je 600 tisíc Eur, pričom štát bude každoročne túto sumu navyšovať o výšku inflácie za prvý polrok predchádzajúceho roka.

**K čl. II**

Účinnosť zákona sa navrhuje 1. januára 2024